## Odluka o izmjenama Odluke o dodjeli koncesije društvu Kustura d.o.o. Zagreb, za zahvaćanje pitke vode radi prodaje (stolne vode) na tržištu

### NN 116/2011 (14.10.2011.), Odluka o izmjenama Odluke o dodjeli koncesije društvu Kustura d.o.o. Zagreb, za zahvaćanje pitke vode radi prodaje (stolne vode) na tržištu

VLADA REPUBLIKE HRVATSKE

2256

Na temelju članka 145. stavka 2. točke 2. i članka 144. stavka 3. Zakona o vodama (»Narodne novine«, br. 107/95 i 150/2005), a u svezi s člankom 251. Zakona o vodama (»Narodne novine« broj 153/2009), Vlada Republike Hrvatske je na sjednici održanoj 6. listopada 2011. godine donijela

ODLUKU

O IZMJENAMA ODLUKE O DODJELI KONCESIJE DRUŠTVU KUSTURA d.o.o., ZAGREB, ZA ZAHVAĆANJE PITKE VODE RADI PRODAJE (STOLNE VODE) NA TRŽIŠTU

I.

U Odluci o dodjeli koncesije društvu Kustura d.o.o., Zagreb, za zahvaćanje pitke vode radi prodaje (stolne vode) na tržištu (»Narodne novine«, br. 76/2009 i 94/2010), naziv Odluke mijenja se i glasi:

»Odluka o dodjeli koncesije društvu Kustura d.o.o., Zagreb, za zahvaćanje pitke vode radi prodaje na tržištu«.

II.

U točki I. riječi: »stolne vode“ brišu se.

III.

Točka II. mijenja se i glasi:

»Korisniku koncesije dodjeljuje se koncesija za zahvaćanje pitke vode iz izvora Goda, (bušotina GODA-1), (zamjenski naziv bunara B-1), na k.č.br. 1783/1, k.o. Ličko Lešće, u vlasništvu društva Kustura d.o.o., Zagreb, u količini do najviše 1,8 l/s, odnosno u količini do najviše 10.000 m3/godišnje, sukladno vodopravnim uvjetima Hrvatskih voda, Vodnogospodarskog odjela za vodno područje primorsko–istarskih slivova, Rijeka, klase: 325-03/09-02/13, urbroja: 374-23-3-11-21, od 7. srpnja 2011. godine.«.

IV.

Točka V. stavak 2. mijenja se i glasi:

»Godišnja naknada za koncesiju određuje se sukladno važećem propisu kojim se uređuju uvjeti davanja koncesija za gospodarsko korištenje voda.«.

V.

Za povećanu količinu zahvaćanja pitke vode Korisnik koncesije dužan je platiti jednokratnu naknadu za koncesiju.

Sukladno članku 11. stavku 1. točki 2. Uredbe o uvjetima i postupku za dodjelu koncesija na vodama i javnom vodnom dobru (»Narodne novine«, br. 99/96 i 11/98), jednokratna naknada za koncesiju za povećanu količinu zahvaćanja voda, u prvoj godini korištenja, od 4.000 m3, iznosi 80.000,00 kuna.

Korisnik koncesije platit će jednokratnu naknadu za koncesiju iz ove Odluke u iznosu od 80.000,00 kuna do dana potpisivanja Dodatka II. Ugovoru o koncesiji za zahvaćanje pitke vode radi prodaje (stolne vode) na tržištu (u daljnjem tekstu: Dodatak II. Ugovoru o koncesiji), a dokaz o uplati predočit će Davatelju koncesije pri potpisu istoga.

VI.

Na temelju ove Odluke sukladno članku 146. stavku 4. Zakona o vodama (»Narodne novine«, br. 107/95 i 150/2005), Ministarstvo regionalnog razvoja, šumarstva i vodnoga gospodarstva sklopit će s Korisnikom koncesije Dodatak II. Ugovoru o koncesiji.

Ako Korisnik koncesije u roku 60 (šezdeset) dana od dana primitka ove Odluke ne potpiše Dodatak II. Ugovoru o koncesiji, gubi sva prava određena ovom Odlukom.

VII.

Ova Odluka stupa na snagu danom donošenja, a objavit će se u »Narodnim novinama«.

Klasa: 325-01/09-03/01

Urbroj: 5030125-11-1

Zagreb, 6. listopada 2011.

Predsjednica
Jadranka Kosor, dipl. iur., v. r.

Odluka, NN 116/2011-2256